《次韵顾子美见示题曲江画像》
宋代·李纲

天眷李唐能肖德，异人间出生其国。于中贞观开元间，譬若丰年多黍稷。

曲江擢秀自妙龄，国器早被燕公识。文词赡蔚冠后来，大册高文振鸿笔。

孤生徒步起荒陬，职秉钧衡爵侯伯。一时推挽尽正人，谠议嘉谟咸可绩。

能于偏校识胡情，此理未可常情亿。哥奴岂是郎官材，谁使岩廊久践历。

眉宇津津挟兔雕，酝藉居然困摧抑。正衙造膝访相臣，岂止伶官论安叱。

天意方将启禄山，帝心那解疑仙客。房帷阴谋独上陈，三子未冤繄巨力。

伟哉相业继姚宋，允矣威声落夷貊。千秋金鉴奉君王，仁者之言古遗直。

咏燕论心讵免猜，赋扇陈情竟何意。

黄钟毁弃瓦釜呜，凤去鸮鸱集槐棘。固知骨鲠易婴鳞，坐使奸谀得乘隙。

一麾出守来荆蛮，直道忘怀谢欣戚。诗篇冥助得江山，文史终年自怡怿。

渔阳鼙鼓震长安，祸乱宁从一朝积。翠华西幸蒙尘飞，蜀道艰难会相忆。

至言逆耳弃不收，遣祭徒劳长叹息。古来忠谠尽如此，端欲济时如谷帛。

空令万世沧海南，崒兀高名配韶石。于粲荔丹蕉叶黄，庙猊屹然兹血食。

身亡道立复何求，失策自与当时惜。丹青谁为写清姿，风度严凝见颜色。

顾侯好古如古人，此本云自韶阳得。笏囊无复使人持，奕奕蝉冠照虚壁。

象设曾闻铁作胎，英灵尚想心犹赤。拜公遗像激懦衷，怅望天南瘴江碧。

高辞险语极揄扬，勉强追酬愧非敌。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。